พระราชกฤษฎีกากำหนดท้องที่ที่ผู้ขับขี่และคนโดยสารรถจักรยานยนต์ต้องสวมหมวกที่จัดทำขึ้นโดยเฉพาะ พ.ศ. 2535
พระราชกฤษฎีกา
พระราชกฤษฎีกา
กำหนดท้องที่ที่ผู้ขับขี่และคนโดยสารรถจักรยานยนต์ต้องสวมหมวกที่จัดทำขึ้นโดยเฉพาะ
พ.ศ.
๒๕๓๕
-----------------
  ภูมิพลอดุลยเดช ป.ร.
  ให้ไว้ ณ วันที่ ๔ กันยายน
พ.ศ. ๒๕๓๕
 เป็นปีที่
๔๗ ในรัชกาลปัจจุบัน

 พระบาทสมเด็จพระปรมินทรมหาภูมิพลอดุลยเดช
มีพระบรมราชโองการ
โปรดเกล้า ฯ ให้ประกาศว่า
 โดยที่เป็นการสมควรกำหนดท้องที่ที่ผู้ขับขี่และคนโดยสารรถจักรยานยนต์
ต้องสวมหมวก
ที่จัดทำขึ้นโดยเฉพาะเพื่อป้องกันอันตรายในขณะขับขี่และโดยสารรถจักรยานยนต์
 อาศัยอำนาจตามความในมาตรา
๑๗๕ ของรัฐธรรมนูญแห่งราชอาณาจักรไทย
และมาตรา ๑๒๒ วรรคหนึ่ง แห่งพระราชบัญญัติจราจรทางบก พ.ศ.
๒๕๒๒ ซึ่งแก้ไขเพิ่มเติม
โดยพระราชบัญญัติจราจรทางบก (ฉบับที่ ๒) พ.ศ. ๒๕๒๒
จึงทรงพระกรุณาโปรดเกล้า ฯ
ให้ตราพระราชกฤษฎีกาขึ้นไว้ ดังต่อไปนี้
 มาตรา
๑ พระราชกฤษฎีกานี้เรียกว่า
"พระราชกฤษฎีกากำหนดท้องที่ที่ผู้ขับขี่
และคนโดยสารรถจักรยานยนต์ต้องสวมหมวกที่จัดทำขึ้นโดยเฉพาะ
พ.ศ. ๒๕๓๕"
 มาตรา
๒
พระราชกฤษฎีกานี้ให้ใช้บังคับในท้องที่และในวันต่อไปนี้
 (๑)
ในเขตท้องที่กรุงเทพมหานคร เมื่อพ้นกำหนดสามเดือนนับแต่วันประกาศ
ในราชกิจจานุเบกษาเป็นต้นไป
 (๒)
ในเขตท้องที่จังหวัดขอนแก่น ชลบุรี เชียงใหม่ นครปฐม นครราชสีมา 
นครศรีธรรมราช นครสวรรค์ นนทบุรี ปทุมธานี พิษณุโลก ภูเก็ต
สงขลา สมุทรปราการ 
สมุทรสาคร สุราษฎร์ธานี อุดรธานี และอุบลราชธานี
เมื่อพ้นกำหนดหนึ่งปีนับแต่วันประกาศ
ในราชกิจจานุเบกษา เป็นต้นไป
 (๓)ในเขตท้องที่จังหวัดอื่น
เมื่อพ้นกำหนดสองปีนับแต่วันประกาศในราชกิจจา
นุเบกษา เป็นต้นไป
 มาตรา
๓
ให้ท้องที่ที่พระราชกฤษฎีกานี้ใช้บังคับตามมาตรา ๒ เป็นท้องที่
ที่ผู้ขับขี่และคนโดยสารรถจักรยานยนต์ต้องสวมหมวกที่จัดทำขึ้นโดยเฉพาะเพื่อป้องกัน
อันตรายในขณะขับขี่และโดยสารรถจักรยานยนต์
 มาตรา
๔
ให้รัฐมนตรีว่าการกระทรวงมหาดไทยรักษาการตามพระราช
กฤษฎีกานี้


ผู้รับสนองพระบรมราชโองการ
 อานันท์ ปันยารชุน
 นายกรัฐมนตรี

+-------------------------------------------------------------------------------------------------+
หมายเหตุ:-
เหตุผลในการประกาศใช้พระราชกฤษฎีกาฉบับนี้ คือ โดยที่เป็นการสมควรกำหนด
ให้ผู้ขับขี่รถจักรยานยนต์และคนโดยสารรถจักรยานยนต์สวมหมวกเพื่อป้องกันอันตรายในขณะ
ขับขี่และโดยสารรถจักรยานยนต์ และเนื่องจากมาตรา ๑๒๒
วรรคหนึ่ง แห่งพระราชบัญญัติ
จราจรทางบก พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติจราจรทางบก
(ฉบับที่ ๒)
พ.ศ. ๒๕๒๒
ได้บัญญัติว่ามาตรการดังกล่าวจะใช้บังคับในท้องที่ใดให้ตราเป็นพระราชกฤษฎีกา
จึงจำเป็นต้องตราพระราชกฤษฎีกานี้

[รก.๒๕๓๕/๙๖/๘/๑๔ กันยายน ๒๕๓๕]